א. פרידמן

א. פְרִידְמָן הוא שם העט של לֵאָה פְרִידְמָן (נולדה בכ"ז באב ה'תשכ"ו, 12 באוגוסט 1966) מורה, מרצה, סופרת, תסריטאית ועיתונאית ישראלית.

ביוגרפיה
פרידמן נולדה כבת בכורה במשפחה של תשעה ילדים. בילדותה גדלה בקהילה החרדית בנתיבות, אביה היה ממקימי ישיבת הנגב ומחבר ה"ביאור הראשון" על הש"ס. אמה ייסדה את בית יעקב בנתיבות. פרידמן למדה בבית ספר יסודי בית יעקב במושב תפרח, שהיה אז בית ספר קטן ואליטיסטי בניהולה של הרבנית חיה פינקוס, בסמוך לישיבת תושיה. בספרה "ברירת מחדל" היא מרבה לתאר את הנוף במושב ואת הדמויות שחיו בו וחרצו את רישומם עליה. מגיל צעיר עסקה בכתיבה סביב נושא השואה.

כשהגיעה פרידמן לגיל תיכון עברה המשפחה לירושלים כדי לאפשר לבנות המשפחה ללמוד בסמינר ללא פנימייה. פרידמן למדה בסמינר הישן וקיבלה בשנת 1986 תעודת הוראה עם התמחות בעברית. היא למדה לתואר ראשון אקוויוולנטי בהיסטוריה ובמחשבת ישראל במכון ההשתלמויות של בית יעקב בירושלים. בשנת 2005 סיימה בהצטיינות תואר שני במכללת ירושלים בהיסטוריה ובמחשבת ישראל. בלימודי ההיסטוריה התמחתה בעיקר בהיסטוריה של השואה. בשנת 2008 סיימה בהצטיינות תואר ראשון בתקשורת במכללת ליפשיץ. בשנת 2009 קבלה דיפלומה בעריכת לשון מטעם מכללת ליפשיץ. היא סיימה תואר שני נוסף בחינוך.

עבודותיה על הרבי מפיאסצנא "רב חובל באנייה טובעת" ו"עידוד בתופת - דרכי העידוד של הרבי מפיאסצ'נא בגטו ורשה על פי דרשותיו באש קודש" הופצו באלפי עותקים על ידי חסידות פיאסצנא בישראל בשנים 2000–2001. בשנת 2003 כתבה וערכה חמש חוברות הכנה למסע לפולין, על מחנות השמדה שונים. החוברות יצאו לאור מטעם מכון ההשתלמויות למורות של בית יעקב בארץ ישראל ותורגמו לאנגלית עבור ארגון נשות אגודת ישראל בארצות הברית.

בספריה היא מרבה לעסוק בשאלות של זהות יהודית ובחשיבותה של ההלכה. סגנונה ונושאי הכתיבה שלה נחשבים לפורצי דרך בציבור החרדי. אף על פי שספריה נכתבים לציבור החרדי ועליו, הם מעוררים עניין רב בציבור הכללי.

בשנת 2013 זכתה במקום הראשון מטעם חממה ליוצרות חרדיות של קרן גשר לקולנוע רב תרבותי עבור תסריט שכתבה בשם "פריצת דיסק". תסריט זה זכה לתמיכתה של קרן יהושע רבינוביץ לאמנויות תל אביב והוא בשלבי פיתוח.

במשך השנים כתבה בכינויים שונים בעיתונות החרדית: משפחה, בקהילה, מדור "בריא לדעת" באתר בחדרי חרדים, באתר הידברות ובירחון שלהם. ועוד.

משמשת מרצה לעיון במדרשי חז"ל, ספרות, חקר השואה תקשורת ותסריטאות, במכוני השתלמות למורות ברחבי ישראל. פרידמן מתגוררת בירושלים, נשואה ואם לשישה.

ספריה
מידע גורלי הוצאת פלדהיים, ירושלים, 2001. יצא בלמעלה מעשר מהדורות. תורגם לאנגלית כ-"Nothing but the truth". זהו רומן המתאר את חייה של נערה רפורמית המתקרבת ליהדות שמגלה שבועיים לפני חתונתה שהיא פסולת חיתון.
ברירת מחדל הוצאת פלדהיים, ירושלים,2007, רומן המתאר אישה חרדית, יועצת במשרדי ראש הממשלה, המתמודדת עם אתגרי התקופה, ועם הקונפליקט בין חיי רווחה לחיי לימוד תורה.
מבחן חוזר הוצאת יפה נוף, ירושלים, 2008, רומן המתאר את חטאו של רופא שהחליף את בנו הנולד עם תסמונת דאון בתינוק בריא.
רחובות אדם הוצאת פלדהיים, ירושלים, 2011, אסופת סיפורי חיים.
 צבי ובבי כבר לא רבים ספר ילדים, יצא לאור על ידי תורת חיים, הוצאה לאור בשנת 2000, סיפור על ידידות בין צבים ובני דודים.
 גול התרנגול, הוצאת פלדהיים, ירושלים, 2002. תורגם לאנגלית Rufus the rooster - ספר ילדים, סיפורו של תרנגול נבון ומוכשר הרוצה להשתלט על הלול בכל מחיר.
כבשה שחורה הוצאת המחברת, ירושלים, 2009. תורגם לאנגלית The star sheep ולצרפתית La brebbis noire - ספר ילדים, המספר על כבשה שחורה המתמודדת עם צבעה השחור ועם טבעה של החברה, זוכה להצלחה רבה, ומלמד כמה דברים על כוחו של רצון.
עגונה - הוצאת מיזליק ירושלים, 2019 - רומן המתאר את חייה של אישה עגונה עקב ספק מות בעלה.
עד שבא רבי יורם - הוצאת מוסדות קול רינה 2019. ספר ביוגרפי המשרטט את חייו ופועלו של הרב יורם אברג'ל.
אלמן + חמש - הוצאת ספרייתי 2022. פורסם בהמשכים בעיתון "בתוך המשפחה" וזכה לתגובות נלהבות. סיפור התמודדות של אלמן, המנסה בכל כוחו לשמור על שלמות משפחתו, לאחר פטירת אשתו מסרטן. כנגדו ניצבות אמו הדאגנית והעובדת הסוציאלית החשדנית, שהופכות את ההתמודדות שלו לקשה ומאתגרת עד למאוד.

פילמוגרפיה
 סרט תיעודי של מסע לפולין, מסע "לכו ונלכה" להקמת מצבה לשרה שנירר, אב תשס"ג, 2003.
 2011 תסריט "שאנז אליזה 29" שביתה בטרמינל "דה גול" בפריז מפגישה בין כלה גויה לחמותה החרדית, במהלך המפגש הכפוי, מתגלה סוד דרמטי שחושף שהכלה הגויה היא ואימה יהודיות.
 2013 תסריט "פריצת דיסק" זוכה בפרס מקום ראשון מטעם קרן גשר לקולנוע רב תרבותי במסגרת חממה ליוצרות חרדיות.
2019 תסריט "רכבת של ידיים" סיפורה של גוטקה -ילדה יהודייה שחוצה את פולין במסע בריחה ייחודי לבודפשט. מפיקה מיכל כץ.

קישורים חיצוניים 
 
 תמי מאור, לראשונה בפסטיבל הבינ"ל לסרטי נשים ברחובות פיצ'ינג ליוצרות חרדיות, אתר local, 21 באוקטובר 2012
 א. פרידמן, ההרוגה עליך - עיון במאמריו של הרבי מסלונים על השואה באתר "דעת"
 א. פרידמן מפגשים בסיפוריו של ר' דוד זריצקי, מבנים ספרותיים ומשמעותם
 כתבות של א. פרידמן באתר הידברות

סופרות ישראליות הידועות בשם עט
סופרים ישראלים הידועים בשם עט
סופרות חרדיות ישראליות
סופרים חרדים ישראלים
עיתונאיות חרדיות ישראליות
תסריטאיות ישראליות
תסריטאים ישראלים
ירושלים: אישים
בוגרות מכללה ירושלים
בוגרי מכללה ירושלים
בוגרי מכללת ליפשיץ
ישראליות שנולדו ב-1966
ישראלים שנולדו ב-1966